(4)

jiddaħħal il-Kapitolu Va li ġej: “KAPITOLU Va QAFAS TAĊ-ĊIRKWITI TA’ FEEDBACK TAL-ANACREDIT Artikolu 16a Il-parteċipazzjoni u t-terminazzjoni tal-parteċipazzjoni fil-qafas taċ-ċirkwiti ta’ feedback tal-AnaCredit 1. Il-BĊNi jistgħu jipparteċipaw fil-qafas taċ-ċirkwiti ta’ feedback tal-AnaCredit fuq bażi volontarja. Il-BĊNi elenkati fl-Anness IV għandhom isiru BĊNi parteċipi għall-finijiet ta’ din il-Linja Gwida mid-data speċifikata f’dak l-Anness. 2. BĊN li m’huwiex elenkat fl-Anness IV jista’ jitlob li jipparteċipa fil-qafas taċ-ċirkwit ta’ feedback tal-AnaCredit billi jissottometti avviż bil-miktub minn qabel lill-Kunsill Governattiv li jispeċifika d-data minn meta jipproponi li jsir BĊN parteċipi. Il-BĊN għandu jkun inkluż fil-lista fl-Anness IV permezz ta’ emenda teknika għal dak l-Anness u, fejn meħtieġ, għall-Anness III skont l-Artikolu 20. Għall-finijiet ta’ dan il-paragrafu, emenda teknika tikkonsisti fl-inklużjoni fl-Anness IV tal-isem tal-BĊN u d-data minn meta ser isir BĊN parteċipi u, fejn meħtieġ, speċifikazzjoni ta’ dawk l-attributi tad-data fis-sett tad-data taċ-ċirkwiti ta’ feedback tal-BĊE fl-Anness III li fir-rigward tagħhom dak il-BĊN ma jaqbilx li jikkondividi d-data relatata sabiex jiġu pprovduti ċirkwiti ta’ feedback lill-aġenti li jirrapportaw skont l-Artikolu 16c. 3. BĊN parteċipi jista’ jitlob bidla fl-ispeċifikazzjoni tal-attributi tad-data tiegħu kif imsemmi fi-tieni subparagrafu tal-paragrafu 2. Il-bidla għandha tidħol fis-seħħ wara emenda teknika għall-Anness III skont l-Artikolu 20. 4. BĊN parteċipi jista’ jitlob li jtemm il-parteċipazzjoni tiegħu fil-qafas taċ-ċirkwiti ta’ feedback tal-AnaCredit billi jissottometti avviż bil-miktub mhux inqas minn disgħin jum qabel lill-Kunsill Governattiv. It-terminazzjoni għandha tidħol fis-seħħ wara emenda teknika għall-Anness IV u, fejn meħtieġ, għall-Anness III skont l-Artikolu 20. Kwalunkwe terminazzjoni ta’ parteċipazzjoni m'għandhiex tippreġudika l-kontinwazzjoni u s-sopravivenza ta' kwalunkwe wieħed mid-drittijiet u l-obbligi ta’ kull wieħed mill-BĊNi li jeżistu fid-data jew qabel id-data li fiha din it-terminazzjoni tidħol fis-seħħ. Artikolu 16b Rekwiżiti għall-parteċipazzjoni fil-qafas taċ-ċirkwiti ta’ feedback tal-AnaCredit Taħt il-qafas taċ-ċirkwiti ta’ feedback tal-AnaCredit, il-BĊNi parteċipi se jkunu meħtieġa: (a) jagħtu lill-BĊNi riċeventi li jkunu qegħdin jikkondividu mal-aġenti li jirrapportaw residenti tagħhom mill-inqas is-sett minimu ta’ data għall-finijiet ta’ ċirkwiti ta’ feedback; u (b) jimplimentaw arranġamenti sabiex jinkludu mill-inqas id-data dwar il-kreditu u d-data ta’ referenza tal-kontroparti li tikkorrispondi għall-attributi tad-data fis-sett ta’ data minimu li tirrigwarda kwalunkwe strument relatat ma’ debitur jew debitur prospettiv fiċ-ċirkwit ta’ feedback ipprovdut lill-aġenti li jirrapportaw residenti. BĊNi li ma jikkonformawx ma’ dawn ir-rekwiżiti m’humiex se jipparteċipaw fil-qafas taċ-ċirkwiti ta’ feedback tal-AnaCredit. Artikolu 16c Il-kondiviżjoni tad-data li tikkorrispondi għall-attributi varjabbli 1. BĊN parteċipi jista’ jiddeċiedi, fid-diskrezzjoni tiegħu, li ma jagħtix kunsens lil BĊNi riċeventi li jinkludu kwalunkwe attribut varjabbli fid-data kondiviża mal-aġenti li jirrapportaw residenti tagħhom, għall-finijiet ta’ ċirkwit ta’ feedback. Id-deċiżjonijiet tal-BĊNi parteċipi huma indikati fl-Anness III. BĊN riċeventi jista’ ma jinkludix attributi varjabbli bħal dawn fid-data kondiviża mal-aġenti li jirrapportaw residenti tiegħu, għall-finijiet ta’ ċirkwit ta’ feedback. 2. Jekk BĊN parteċipi jiddeċiedi li ma jagħtix kunsens lil BĊNi riċeventi li jinkludu attribut varjabbli wieħed jew aktar fid-data kondiviża mal-aġenti li jirrapportaw residenti tagħhom għall-finijiet ta’ ċirkwit ta’ feedback, il-BĊN parteċipi m’għandux jipprovdi s-sett ta’ data ekwivalenti miġbura minn BĊNi parteċipi oħrajn lill-aġenti li jirrapportaw tiegħu stess. 3. Soġġett għall-paragrafi 1 u 2, BĊN riċeventi jista’ jiddeċiedi, fid-diskrezzjoni tiegħu, li jinkludi jew jeskludi kwalunkwe attribut varjabbli fid-data kondiviża mal-aġenti li jirrapportaw residenti tiegħu. 4. Jekk BĊN huwa responsabbli taħt l-Artikolu 6 ta’ din il-Linja Gwida mir-rapportar lill-BĊE ta’ data dwar il-kreditu u tad-data ta’ referenza tal-kontroparti li tirrigwarda fergħa barranija tal-RMS, id-data li tikkorrispondi għall-attributi varjabbli relatati ma’ dik il-fergħa barranija tal-RMS tista’ tingħata, għall-finijiet ta’ ċirkwit ta’ feedback, lil aġent li jirrapporta residenti mill-BĊN parteċipi fl-Istat Membru li fih il-fergħa barranija tal-RMS hija residenti jew mill-BĊN parteċipi fl-Istat Membru tal-uffiċċju prinċipali tal-impriża tal-fergħa barranija tal-RMS. Artikolu 16d It-trażmissjoni ta’ data mill-BĊE 1. Mill-1 ta’ April 2020, il-BĊE għandu jittrasmetti s-sett ta’ data taċ-ċirkwit ta’ feedback tal-BĊE lil kull BĊN elenkat fl-Anness IV qabel id-data, kif speċifikata f’dak l-Anness, meta jsir BĊN parteċipi. Il-BĊN m’għandux ikollu d-dritt li juża d-data li jirċievi mill-BĊE għall-finijiet ta’ ċirkwit ta’ feedback skont l-Artikolu 16e qabel ma jsir BĊN parteċipi fid-data speċifikata fl-Anness IV. Il-BĊN għandu juża biss id-data li jirċievi mill-BĊE għall-finijiet tal-ittestjar tal-arranġamenti msemmija fl-Artikolu 16b(b) qabel l-implimentazzjoni ta’ dawk l-arranġamenti fid-data meta jsir BĊN parteċipi u skont l-Artikolu 16e(9). 2. Il-BĊE għandu jibgħat sett ta’ data ta’ ċirkwit ta’ feedback tal-BĊE lil kull BĊN riċeventi permezz ta’ trażmissjonijiet regolari, immedjatament wara li tiġi ġġenerata l-kopja tad-deheb. 3. Kull sett ta’ data ta’ ċirkwit ta’ feedback tal-BĊE mibgħut permezz ta’ trażmissjoni regolari għandu jkun relatat biss ma’ strumenti fejn mill-inqas debitur wieħed huwa entità legali jew huwa parti minn entità legali li tissodisfa waħda mill-kundizzjonijiet li ġejjin: (a) id-debitur huwa residenti fl-Istat Membru tal-BĊN riċeventi u d-data dwar il-kreditu relatata miegħu hija rrapportata lill-BĊE minn mill-inqas BĊN parteċipi ieħor; (b) id-debitur m’huwiex residenti fl-Istat Membru tal-BĊN riċeventi u d-data dwar il-kreditu relatata miegħu hija rrapportata lill-BĊE kemm mill-BĊN riċeventi kif ukoll minn mill-inqas BĊN parteċipi ieħor; (c) id-debitur huwa parti għal strument mogħti minn jew permezz ta’ fergħa barranija tal-RMS fejn dik il-fergħa barranija tal-RMS jew l-uffiċċju prinċipali tal-impriża ta’ dik il-fergħa barranija tal-RMS huma residenti fl-Istat Membru tal-BĊN riċeventi u d-data dwar il-kreditu u d-data ta’ referenza tal-kontroparti relatata miegħu tiġi rrapportata lill-BĊE minn BĊN ieħor responsabbli, skont l-Artikolu 6, mir-rapportar tad-data dwar il-kreditu u tad-data ta’ referenza tal-kontroparti ta’ dik il-fergħa barranija tal-RMS lill-BĊE. 4. Il-BĊE għandu jittrażmetti lill-BĊNi riċeventi kwalunkwe reviżjoni riċevuta li tirrigwarda l-informazzjoni inkluża qabel fi trażmissjonijiet regolari skont il-politika ta’ reviżjoni msemmija fil-punt 4 tal-Anness V għar-Regolament (UE) 2016/867 (BĊE/2016/13). 5. BĊN parteċipi jista’ jibgħat lill-BĊE talba ad-hoc relatata ma’ debitur prospettiv li applika għal strument ma’ aġent li jirrapporta, jew ma’ kwalunkwe aġent osservat tiegħu, residenti fl-Istat Membru tal-BĊN parteċipi rikjedenti. 6. Il-BĊE għandu jittrażmetti s-sett ta’ data taċ-ċirkwit ta’ feedback tal-BĊE relatata mad-debitur prospettiv rilevanti lill-BĊN parteċipi rikjedenti b’risposta għal talba ad-hoc, diment li t-talba ad-hoc tkun relatata ma’ debitur prospettiv li d-data tiegħu tkun irrapportata lill-BĊE. 7. Il-BĊE għandu jwieġeb għal talba ad-hoc sat-tmiem tal-jum ta’ xogħol ta’ wara dak li fih tkun waslet it-talba ad-hoc. 8. Il-BĊE għandu jiżgura li l-informazzjoni trażmessa taħt dan l-Artikolu tkun identika għal dik trażmessa mill-BĊNi lill-BĊE u li l-informazzjoni trażmessa lil kull BĊN riċeventi għandha tirreferi biss għall-istrumenti relatati ma’ debituri jew debituri prospettivi speċifikati fil-paragrafi 3 jew 5. Artikolu 16e Il-kondiviżjoni tad-data mill-BĊNi riċeventi mal-aġenti li jirrapportaw u r-restrizzjonijiet applikabbli 1. BĊN riċeventi għandu d-dritt li juża d-data riċevuta mill-BĊE skont l-Artikolu 16d għall-finijiet ta’ ċirkwit ta’ feedback skont id-dispożizzjonijiet ta’ dan l-Artikolu. 2. Ċirkwit ta’ feedback kif imsemmi fil-paragrafu 1 jista’ jiġi stabbilit minn BĊN riċeventi ma’ aġenti li jirrapportaw residenti, inklużi aġenti li jirrapportaw żgħar li jingħataw deroga skont l-Artikolu 16(1) tar-Regolament (UE) 2016/867 (BĊE/2016/13) u aġenti li jirrapportaw li jirrapportaw data fuq frekwenza ta’ rapportar imnaqqsa skont l-Artikolu 16(2) tar-Regolament (UE) 2016/867 (BĊE/2016/13). 3. Id-data użata fiċ-ċirkwiti ta’ feedback għandha tinkludi, mill-inqas, is-sett ta’ data minimu. Id-data użata fiċ-ċirkwiti ta’ feedback tista’ tinkludi wkoll id-data li tikkorrispondi għall-attributi varjabbli, diment li l-BĊNi riċeventi jeskludu d-data miġbura minn BĊNi parteċipi oħrajn, fejn dawn il-BĊNi parteċipi l-oħrajn ma tawx il-kunsens tagħhom għall-kondiviżjoni ta’ dik id-data skont l-Artikolu 16c. 4. BĊN riċeventi ma jistax jipprovdi data dwar il-kreditu jew data ta’ referenza ta’ kontroparti lil aġent li jirrapporta li ma taqax fil-kamp ta' applikazzjoni tas-sett ta’ data taċ-ċirkwit ta’ feedback tal-BĊE li jkun irċieva. Il-BĊNi riċeventi m’għandhomx jikkondividu attributi operazzjonali mal-aġenti li jirrapportaw residenti tagħhom. 5. BĊN parteċipi jista’ jidentifika ċerta informazzjoni fil-livell ta’ strument bħala li ma tistax tintuża għall-finijiet ta’ ċirkwit ta’ feedback, għal perjodu limitat ta’ żmien, minħabba restrizzjonijiet fil-leġiżlazzjoni nazzjonali jew il-kwalità tal-informazzjoni. Id-data trażmessa mill-BĊE lill-BĊNi riċeventi għandha tinkludi identifikazzjoni bħal din. BĊN riċeventi m’għandux jinkludi l-informazzjoni identifikata fiċ-ċirkwiti ta’ feedback lill-aġenti li jirrapportaw residenti. 6. Id-data miġbura mill-BĊNi li mhumiex qegħdin jipparteċipaw fil-qafas taċ-ċirkwiti ta’ feedback tal-AnaCredit ma tistax tintuża mill-BĊNi parteċipi sabiex jistabbilixxu jew iżommu ċirkwit ta’ feedback, ħlief skont l-Artikolu 11(5) tar-Regolament UE 2016/867 (BĊE/2016/13), fejn huwa meqjus li l-aċċess għal tali skopijiet m’huwiex miċħud minn BĊN mhux parteċipi skont l-Artikolu 6(5) jew fejn id-data tkun dwar unità istituzzjonali ta’ aġent li jirrapporta stabbilit fi Stat Membru li jirrapporta, li dejjem tista’ tintuża għal ċirkwiti ta’ feedback mill-BĊN rilevanti tal-aġent li jirrapporta, irrispettivament minn fejn tkun residenti l-unità istituzzjonali. 7. BĊN riċeventi jista’ jikkondividi mal-aġenti li jirrapportaw residenti tiegħu d-data riċevuta mill-BĊE skont dan l-Artikolu; jista’ jipprovdi data fl-istess livell ta’ granularità tad-data trażmessa mill-BĊE jew f’livell aktar aggregat. 8. Meta jipprovdu ċirkwiti ta’ feedback lill-aġenti li jirrapportaw, il-BĊNi riċeventi għandhom jiżguraw li l-aġenti osservati, l-aġenti li jirrapportaw, il-kredituri, is-servizzjanti u l-oriġinaturi li l-informazzjoni dwarhom ġiet trażmessa mill-BĊE lill-BĊNi riċeventi ma jistgħux jiġu identifikati. 9. Il-BĊNi riċeventi għandhom jittrattaw l-informazzjoni riċevuta mill-BĊE skont il-qafas legali nazzjonali dwar il-kunfidenzjalità tad-data u l-Artikoli 8 sa 8c tar-Regolament (KE) Nru 2533/98. 10. BĊN riċeventi għandu jinforma lill-popolazzjoni li tirrapporta residenti tiegħu li, skont l-Artikolu 11 tar-Regolament (UE) 2016/867 (BĊE/2016/13): (a) l-aġenti li jirrapportaw għandhom jużaw is-subsett ta’ data dwar il-kreditu u d-data ta’ referenza tal-kontroparti li jirċievu permezz ta’ ċirkwiti ta’ feedback u miġbura minn BĊNi parteċipi oħrajn esklużivament għall-immaniġġjar tar-riskju ta’ kreditu u biex itejbu l-kwalità tal-informazzjoni ta’ kreditu disponibbli għalihom fir-rigward ta’ strumenti eżistenti jew prospettivi; (b) L-aġenti li jirrapportaw huma pprojbiti milli jikkondividu s-subsett ta’ data msemmija f’(a) ma’ partijiet oħra jew ma’ fornituri kummerċjali, ħlief fejn il-kondiviżjoni tad-data mal-fornituri tas-servizz huwa awtorizzat skont l-Artikolu 11 tar-Regolament (UE) 2016/867 (BĊE/2016/13); (c) mingħajr preġudizzju għad-diskrezzjoni ta’ BĊN li jagħti aċċess għal data speċifika dwar kreditu lil aġent li jirrapporta permezz ta’ ċirkwit ta’ feedback, tali aċċess jista’ jkun miċħud fuq bażi temporanja meta l-aġent li jirrapporta ma jkunx osserva l-obbligi ta’ rapportar statistiku tiegħu stess taħt ir-Regolament (UE) 2016/867 (BĊE/2016/13), b’mod partikolari fir-rigward tal-kwalità u l-preċiżjoni tad-data, jew fejn l-aġent li jirrapporta ma jkunx osserva l-obbligi tiegħu taħt (a) jew (b). F’dawk il-każijiet il-BĊN riċeventi għandu jinforma lill-aġent li jirrapporta li l-aċċess tiegħu għaċ-ċirkwit ta’ feedback huwa sospiż; u (d) l-aġenti li jirrapportaw għandhom jipproteġu l-kunfidenzjalità tas-subsett ta’ data msemmija f’(a) f’konformità mal-aħjar prattiki u skont il-liġi nazzjonali u d-dritt tal-Unjoni applikabbli. Artikolu 16f Ir-responsabbiltà tal-BĊNi parteċipi li jipprovdu aċċess għad-data 1. BĊN riċeventi huwa unikament responsabbli għall-istabbiliment ta’ ċirkwit ta’ feedback jew ta’ servizzi ta’ informazzjoni oħrajn mir-RĊK tiegħu lill-aġenti li jirrapportaw, inkluża l-proċedura ta’ għoti ta’ aċċess lill-aġenti li jirrapportaw u ta’ infurzar tal-konformità mill-aġenti li jirrapportaw mar-rekwiżiti tal-Artikolu 16e. 2. Fejn entitajiet legali jew partijiet ta’ entitajiet legali li dwarhom data dwar il-kreditu ġiet irrapportata huma intitolati li jaċċessaw tali data jew jeħtieġu r-rettifika u/jew it-tħassir ta’ tali data, inkluż fejn tali data hija pprovduta lill-aġenti li jirrapportaw għall-finijiet ta’ ċirkwit ta’ feedback jew servizz ta’ informazzjoni ieħor mir-RĊK rilevanti, il-BĊN rilevanti għandu jimplimenta proċeduri sabiex (a) jipprovdi aċċess għad-data, (b) jeżiġi li d-data żbaljata tiġi rettifikata mill-aġenti li jirrapportaw u (c) jinforma lill-aġenti li jirrapportaw ma’ min ġiet kondiviża l-informazzjoni. 3. Fil-każ ta’ talbiet relatati ma’ informazzjoni inkluża f’ċirkwiti ta’ feedback u derivata mit-trażmissjoni ta’ data magħmula minn BĊN ieħor, il-BĊN li jirċievi t-talbiet għandu jikkuntattja lill-BĊN li ttrażmetta d-data lill-BĊE u jikkooperaw fl-investigazzjoni tal-korrettezza tal-informazzjoni u fit-tħejjija tar-risposta għat-talba tad-debitur.”;